CELEX: 52019PC0124
Language: lt
Date: 2019-03-01
Title: Pasiūlymas TARYBOS SPRENDIMAS dėl pozicijos, kurios Europos Sąjungos vardu turi būti laikomasi Pasaulio muitinių organizacijoje, dėl Suderintos sistemos

EUROPOS KOMISIJA
            Briuselis, 2019 03 01
            COM(2019) 124 final
            2019/0069(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi Pasaulio muitinių organizacijoje, dėl Suderintos sistemos
            
               
         
         
            
               AIŠKINAMASIS MEMORANDUMAS
            
            
               1.Pasiūlymo dalykas
            
            
               Šis pasiūlymas teikiamas dėl sprendimo, kuriuo nustatoma pozicija, kurios Sąjungos vardu turi būti laikomasi Pasaulio muitinių organizacijos taryboje, dėl numatomo SS nomenklatūros dalinio pakeitimo, susijusio su naujoviškais tabako gaminiais
                  1
               , priėmimo.
            
            
               2.Pasiūlymo aplinkybės
            
            
               2.1.Tarptautinė konvencija dėl suderintos prekių aprašymo ir kodavimo sistemos
            
            
               Tarptautinės konvencijos dėl suderintos prekių aprašymo ir kodavimo sistemos (toliau – Susitarimas) tikslas – sudaryti palankesnes sąlygas tarptautinei prekybai vykdyti ir statistiniams duomenims, ypač susijusiems su tarptautine prekyba, rinkti, lyginti ir analizuoti. Šio Susitarimo priede pateikta SS nomenklatūra – tarptautinė suderinta sistema, kuria naudodamosi dalyvaujančios valstybės parduodamų prekių muitinį klasifikavimą gali atlikti remdamosi bendru pagrindu. Visų pirma SS nomenklatūroje pateikiamas prekių aprašymas (pozicijos ir subpozicijos) ir atitinkami prekių skaitiniai kodai (nustatomi pagal šešiaženklę kodavimo sistemą). SS nomenklatūra peržiūrima kas penkerius metus
                  2
               . Šią nomenklatūrą taiko daugiau kaip 190 pasaulio šalių administracijų – taigi, pagal ją klasifikuojama daugiau kaip 98 proc. visų pasaulyje parduodamų prekių. 
            
            
               Susitarimas įsigaliojo 1988 m. sausio 1 d.
            
            
               Europos Sąjunga ir visos valstybės narės yra Susitarimo šalys
                  3
               .
            
            
               2.2.Pasaulio muitinių organizacija (PMO)
            
            
               Pasaulio muitinių organizacija (PMO), 1952 m. įsteigta kaip Muitinių bendradarbiavimo taryba, yra nepriklausomas tarpvyriausybinis organas, kurio paskirtis – didinti muitinės administracijų efektyvumą ir veiksmingumą. PMO savo nariams siūlo įvairias konvencijas ir kitas tarptautines priemones, techninę pagalbą ir mokymo paslaugas. Šiuo metu PMO atstovauja 182 įvairių pasaulio šalių muitinės administracijoms.
            
            
               PMO valdymo organas yra taryba, kuri savo funkcijas vykdo pasikliaudama sekretoriato gebėjimais bei įgūdžiais ir įvairiais techniniais bei patariamaisiais komitetais. 
            
            
               Už parengiamąjį darbą, susijusį su Susitarimu, PMO atsakingas techninis komitetas – SS komitetas. Pagrindinės SS komiteto užduotys:
            
            
               ·užtikrinti vienodą Suderintos sistemos teisinių tekstų aiškinimą ir taikymą, be kita ko, spręsti susitariančiųjų šalių ginčus dėl klasifikacijos, ir taip sudaryti palankesnes sąlygas prekybai; 
            
            
               ·siekiant atsižvelgti į technologijų pažangą ir prekybos sistemos pokyčius bei kitus Suderintos sistemos naudotojų poreikius, teikti pasiūlymus dėl Suderintos sistemos pakeitimų ir atnaujinimo; 
            
            
               ·skatinti plačiai taikyti Suderintą sistemą ir nagrinėti su ja susijusius bendro pobūdžio ir politikos klausimus.
            
            
            
               PMO taryba svarsto SS komiteto parengtus Susitarimo pakeitimų pasiūlymus ir gali rekomenduoti juos susitariančiosioms šalims. PMO tarybos rekomenduoti pakeitimai laikomi priimtais, jeigu per šešis mėnesius po to, kai apie tuos pakeitimus buvo pranešta, nė viena susitariančioji šalis nepareiškia prieštaravimo.
            
            
               Pozicijos, kurių Sąjungos vardu turi būti laikomasi PMO, dėl SS derinamos su valstybėmis narėmis. Sąjunga ir jos valstybės narės PMO taryboje turi tik vieną balsą.
            
            
               2.3.Numatomas PMO tarybos aktas
            
         
         
            
               2019 m. birželio 27–29 d. PMO taryba pagal SS konvencijos 16 straipsnį turi priimti rekomendaciją dėl Suderintos sistemos nomenklatūros pakeitimų. Šie pakeitimai, inter alia, apimtų ir pakeitimą, susijusį su tam tikrais naujoviškais tabako gaminiais (toliau – numatomas aktas). 
            
            
               Siekdamas parengti rekomendaciją, SS komitetas per savo šešiasdešimt trečiąją sesiją 2019 m. kovo 19–29 d. turi parengti SS nomenklatūros pakeitimo, susijusio su tais gaminiais, pasiūlymo projektą. Šis pakeitimas turės būti įtrauktas į PMO tarybai skirtos rekomendacijos projektą, kuris apims visus siūlomus Susitarimo priedo pakeitimus (patvirtintus per SS komiteto posėdį kovo mėn. ir per ankstesnius posėdžius); PMO taryba sprendimą dėl tų pakeitimų turės priimti per savo posėdį birželio mėn. Peržiūrėta SS nomenklatūra įsigalios 2022 m.
            
            
               Aptariamąjį pakeitimo projektą parengė PMO SS peržiūros pakomitetis. Peržiūros pakomitetis pasiūlymą aptarė per 2018 m. lapkričio mėn. įvykusią 55-ąją sesiją. Tuo metu ES negalėjo pareikšti savo pozicijos. Peržiūros pakomitečio darbo rezultatas pateiktas SS komitetui, siekiant užbaigti siūlomo pakeitimo, susijusio su kitomis dalimis, kurias dar reikia aptarti, projektą.
            
            
               Numatomo akto tikslas – pakeisti SS nomenklatūros struktūrą, kad naujoviškus tabako gaminius, skirtus įkvėpti kaitinant ar kitais būdais, būtų galima priskirti naujai 24.04 pozicijai („Gaminiai, kuriuose yra tabako, regeneruoto tabako, nikotino arba tabako ar nikotino pakaitalų, skirti įkvėpti nesudeginant; kiti gaminiai, kuriuose yra nikotino, skirti tam, kad nikotinas patektų į žmogaus kūną“.
            
            
               3.Pozicija, kurios turi būti laikomasi Sąjungos vardu
            
            
               Siūloma pozicija siekiama pareikšti pritarimą SS nomenklatūros pakeitimo, susijusio su naujoviškais tabako gaminiais, projektui. Ja taip pat siekiama pareikšti, kad pirmenybė teiktina tam tikroms formuluotėms, kurios turi būti įtrauktos į SS nomenklatūros papildomąsias pastabas; šios formuluotės pakeitimo projekte kol kas nurodytos skliausteliuose, nes dėl jų dar reikia priimti sprendimą.
            
            
               Remdamosi galiojančia SS nomenklatūra, dauguma susitariančiųjų šalių, įskaitant Europos Sąjungą, pirmenybę teikia tam tikrų naujoviškų tabako gaminių priskyrimui SS 2403.99 subpozicijai („kitas perdirbtas tabakas“). Šiuo metu PMO nėra priėmusi galutinio sprendimo dėl šių gaminių klasifikavimo.
            
            
               ES svarbu, kad 2022 m. įsigaliojus peržiūrėtai SS nomenklatūrai tokie naujoviški tabako gaminiai būtų nurodyti atskiroje pozicijoje, nes tai palengvintų tų gaminių klasifikavimą. Be to, svarbu nurodyti, kokioms formuluotėms, kurios turi būti įtrauktos į naujas 24 skirsnio pastabas, teikiama pirmenybė, kad būtų aiškiau atskirtos skirtingos to skyriaus pozicijos. Būtina atsižvelgti į PMO sekretoriato pastabas ir pasiūlymus, išdėstytus dokumente NC2591E1a (HSC/63).
            
            
               Todėl siūloma tokia pozicija:
            
            
               –kiek tai susiję su naujais tabako gaminiais, Sąjunga turėtų laikytis savo pradinės pozicijos, kuria 2018 m. rugsėjo mėn. pritarta PSO / PMO pasiūlymui naujoviškus kaitinamo tabako gaminius grupuoti 24.03 pozicijoje su kitais tabako gaminiais, ir kaip pageidautiną variantą nurodyti jų objektyvų apibrėžimą pagal vartojimo būdą, kuris apima kaitinimo procesą, užuot nurodant degimo proceso nebuvimą, kuris yra ginčytinas. Tačiau, siekdama bendradarbiauti ir atlikusi išsamesnę analizę, Sąjunga dabar gali pritarti variantui, surinkusiam balsų daugumą PMO SS komitete ir grindžiamam PMO peržiūros pakomitečio pastangomis tuos produktus įtraukti į naują 24.04 poziciją. Tokios pozicijos turėtų būti laikomasi laukiant tų gaminių savybių ir iš jų išsiskiriančių medžiagų įvertinimo po to, kai 8-ojoje PSO tabako kontrolės pagrindų konvencijos šalių konferencijoje su Sąjungos pritarimu buvo priimtas sprendimas dėl naujoviškų ir naujai atsirandančių tabako gaminių
                  4
               .
            
            
               –Dėl 24 skirsnio naujos 2 pastabos: Sąjunga turėtų pritarti pirmajam variantui, suformuluotam taip: „2. – 24.04 pozicijai nepriskiriami gaminiai, nurodyti 24.02 ir 24.03 pozicijose
                  5
               “. Priešingai, nei išdėstyta pirmiau minėtame dokumente pareikštoje PMO sekretoriato nuomonėje, Sąjunga neturėtų pritarti tam, kad pirmenybė būtų teikiama tam tikrų naujoviškų tabako gaminių priskyrimui 24.04 pozicijai. Iš tiesų būtų tikslingiau tą poziciją apriboti gaminiais, kurie vienareikšmiškai jai priskiriami, kad tabako gaminius, kurie gali būti priskirti ne tik tai, bet ir kitai 24 skirsnio pozicijai (24.02 arba 24.03), būtų galima priskirti toms kitoms pozicijoms.
            
            
               –Dėl 24 skirsnio naujos 3 pastabos: Sąjunga turėtų nepritarti, kad būtų įtrauktas skliausteliuose įrašytas tekstas „nepriklausomai nuo to, ar atsiranda dūmų“. Siekiant atskirti 24.02 (ir 24.03) ir 24.04 pozicijų gaminius, nuoroda į dūmus gali būti klaidinanti, nes pradinis naujos 24.04 pozicijos sukūrimo tikslas ir paskirtis yra jai priskirti gaminius, kurie rūkomi netradiciniu būdu. Atsižvelgiant į 8-ojoje PSO tabako kontrolės pagrindų konvencijos šalių konferencijoje priimtą sprendimą dėl naujoviškų ir naujai atsirandančių tabako gaminių, šiuo metu atliekamas tų gaminių savybių ir š jų išsiskiriančių medžiagų vertinimas. Todėl manoma, kad būtų geriau palaukti šio vertinimo rezultatų ir klausimą peržiūrėti, jeigu atsirastų muitinės klasifikacijai svarbių naujų duomenų.
            
            
               Siūloma ES pozicija atitinka nustatytą muitų politiką ir Europos Sąjungos Teisingumo Teismo praktiką importuojamas prekes klasifikuoti pagal jų objektyvius požymius ir savybes. 
            
            
               Siūloma pozicija būtina, kad ES galėtų pareikšti poziciją kitame PMO tarybos posėdyje. Tos pačios pozicijos bus laikomasi parengiamojo darbo metu, visų pirma per SS komiteto posėdį, atsižvelgiant į tai, kad per Suderintos sistemos komiteto posėdį ES pritars Komiteto pasiūlymo redakcijai tuo atveju, jei ji atitiks daugumos susitariančiųjų šalių nuomonę. 
            
            
               4.Teisinis pagrindas
            
            
               4.1.1.Principai
            
            
               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.
            
            
               Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“
                  6
               .
            
            
               Todėl siūlomo sprendimo, kuriuo nustatoma pozicija, kurios turi būti laikomasi Sąjungos vardu ir dėl numatomo akto, procedūrinis teisinis pagrindas yra SESV 218 straipsnio 9 dalis.
            
            
               4.1.2.Taikymas aptariamuoju atveju
            
         
         
            
               PMO taryba yra Susitarimu, būtent 1950 m. gruodžio 15 d. Muitinių bendradarbiavimo tarybos steigimo konvencija, įsteigtas organas. Remiantis Tarptautine konvencija dėl suderintos prekių aprašymo ir kodavimo sistemos, šis organas yra atsakingas už rekomendacijų dėl šios Konvencijos pakeitimų teikimą susitariančiosioms šalims.
            
            
               Numatoma, kad per birželio mėn. įvyksiantį posėdį PMO taryba rekomenduos SS susitariančiosioms šalims iš dalies pakeisti pirmiau minėtos Konvencijos (SS nomenklatūros) priedą; šis pakeitimas bus laikomas priimtu per šešis mėnesius, nebent kuri nors iš susitariančiųjų šalių pareikš prieštaravimą. Patvirtinta rekomendacija bus įtraukta į ES teisės aktus, būtent Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo 1 priedą. Taip yra dėl to, kad pirmiau minėto a) reglamento 2 straipsnio a punkte nustatyta: „2.  Kombinuotąją nomenklatūrą sudaro: a) suderintos sistemos nomenklatūra;“ 
            
            
               Numatomu aktu Susitarimo institucinė struktūra nepapildoma ir nekeičiama.
            
            
               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.
            
            
               4.2.Materialinis teisinis pagrindas
            
            
               4.2.1.Principai
            
            
               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.
            
            
               4.2.2.Taikymas aptariamuoju atveju
            
            
               Pagrindinis numato akto uždavinys ir turinys susijęs su muitų sąjunga, todėl siūlomo sprendimo materialinis teisinis pagrindas yra SESV 28 straipsnio 1 dalis.
            
            
               4.3. Išvada
            
            
               Siūlomo sprendimo teisinis pagrindas turėtų būti SESV 28 straipsnio 1 dalis kartu su SESV 218 straipsnio 9 dalimi.
            
            
            
               5.Poveikis biudžetui 
            
            
               Pasiūlymas neturi poveikio Europos Sąjungos biudžetui. 
            
            
               6.Numatomo akto skelbimas
            
            
               Netaikoma.
            
            
            
               2019/0069 (NLE)
            
            
               Pasiūlymas
            
            
               TARYBOS SPRENDIMAS
            
         
         
            
               dėl pozicijos, kurios Europos Sąjungos vardu turi būti laikomasi Pasaulio muitinių organizacijoje, dėl Suderintos sistemos
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, ypač į jos 28 straipsnio 1 dalį kartu su 218 straipsnio 9 dalimi,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)1987 m. balandžio 7 d. Tarybos sprendimu 87/369 Sąjunga sudarė Tarptautinę konvenciją dėl suderintos prekių aprašymo ir kodavimo sistemos (toliau – Susitarimas)
                  7
               ; šis Susitarimas įsigaliojo 1988 m. sausio 1 d.; 
            
            
               (2)remiantis Susitarimo 7 straipsniu, Suderintos sistemos komitetas gali rengti PMO tarybai pasiūlymus dėl SS nomenklatūros pakeitimų. Remiantis Susitarimo 16 straipsniu, Taryba gali susitariančiosioms šalims rekomenduoti šį Konvencijos pakeitimą;  
            
            
               (3)numatoma, kad per birželio mėn. vyksiančią sesiją PMO taryba priims sprendimą dėl rekomendacijos susitariančiosioms šalims dėl SS nomenklatūros 24 skirsnio pakeitimo. Ši rekomendacija bus priimta remiantis Suderintos sistemos komiteto parengtu pasiūlymu dėl pakeitimo; šis pasiūlymas turėtų būti galutinai parengtas per 2019 m. kovo 19–29 d. vyksiančią Suderintos sistemos komiteto 63-iąją sesiją (posėdį); 
            
            
               (4)8-ojoje PSO tabako kontrolės pagrindų konvencijos šalių konferencijoje buvo priimtas sprendimas FCTC/COP8(22) dėl naujoviškų ir naujai atsirandančių tabako gaminių, siekiant gauti daugiau mokslinių duomenų apie šiuos gaminius ir visų pirma tikslesnės informacijos apie tų gaminių savybes ir iš jų išsiskiriančias medžiagas;
            
            
               (5)būtina priminti, kad, remiantis nusistovėjusia Europos Sąjungos Teisingumo Teismo praktika, siekiant užtikrinti teisinį saugumą ir lengvesnę kontrolę, prekių tarifinį klasifikavimą lemiantis kriterijus paprastai turi būti nustatytas atsižvelgiant į tų prekių objektyvius požymius ir savybes, išvardytas muitų tarifų nomenklatūros atitinkamos pozicijos aprašyme ir susijusio skyriaus ir skirsnio pastabose;
            
            
               (6)kiek tai susiję su rekomendacija dėl SS nomenklatūros pakeitimo, kurią turi patvirtinti PMO taryba, tikslinga nustatyti poziciją, kurios turi būti laikomasi Sąjungos vardu, nes, kai tik ši rekomendacija bus priimta pagal Susitarimo 16 straipsnį, ji galės labai paveikti Sąjungos teisės aktų , būtent Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo 1 priedo, turinį. Tos pozicijos bus laikomasi PMO tarybos parengiamojo darbo metu, be kita ko, Suderintos sistemos komitete;
            
            
               (7)tikslinga pritarti SS nomenklatūros 24 skirsnio pakeitimo projektui ir pareikšti Sąjungos nuomonę bei nurodyti, kokiems tekstams, dėl kurių dar turi būti priimtas sprendimas, teikiama pirmenybė, atsižvelgiant į tai, kad per Suderintos sistemos komiteto posėdį ES pritars Komiteto pasiūlymo redakcijai tuo atveju, jei ji atitiks daugumos susitariančiųjų šalių nuomonę, 
            
            
               PRIĖMĖ ŠĮ SPRENDIMĄ:
            
            
               1 straipsnis
            
            
               Pozicija, kurios turi būti laikomasi Sąjungos vardu PMO taryboje, išdėstyta priede.
            
            
               2 straipsnis
            
            
               Šis sprendimas skirtas Komisijai.
            
            
               Priimta Briuselyje
            
            
               
                     Tarybos vardu
               
               
                     Pirmininkas 
               
            
         
         
            
                  
                     (1)
                  
                        Naujoviški tabako gaminiai, aptariami per šį SS svarstymą, nebūtinai yra tie patys gaminiai, kurie yra įtraukti į 2014 m. balandžio 3 d. Europos Parlamento ir Tarybos direktyvos 2014/40/ES dėl valstybių narių įstatymų ir kitų teisės aktų nuostatų, reglamentuojančių tabako ir susijusių gaminių gamybą, pateikimą ir pardavimą, suderinimo ir kuria panaikinama Direktyva 2001/37/EB (OL L 127, 2014 4 29, p. 1), 2 straipsnio 14 dalyje pateiktą naujoviškų tabako gaminių apibrėžtį. 
               
               
                  
                     (2)
                  
                        SS nomenklatūra buvo sukurta 1988 m. ir nuo to laiko buvo peržiūrėta penkis kartus. Jos pakeitimai įsigaliojo 1996, 2002, 2007, 2012 ir 2017 metais.
               
               
                  
                     (3)
                  
                        1987 m. balandžio 7 d. Tarybos sprendimas 87/369 dėl Tarptautinės suderintos prekių aprašymo ir kodavimo sistemos konvencijos bei konvencijos pakeitimo protokolo sudarymo (OL L 198, 1987 7 20, p. 1).
               
               
                  
                     (4)
                  
                        Sprendimas FCTC/COP8(22).
               
               
                  
                     (5)
                  
                        24.02 pozicijai priskiriami cigarai, įskaitant cigarus su apipjaustytais galais, cigarilės ir cigaretės su tabaku ar tabako pakaitalais. 24.03 pozicijai priskiriamas kitas perdirbtas tabakas ir perdirbti tabako pakaitalai; „homogenizuotas“ arba „regeneruotas“ tabakas; tabako ekstraktai ir esencijos.
               
               
                  
                     (6)
                  
                        2014 m. spalio 7 d. Teisingumo Teismo sprendimas Vokietija prieš Tarybą, C-399/12, ECLI:EU:C:2014:2258, 61–64 punktai. 
               
               
                  
                     (7)
                  
                        OL L 198, 1987 7 20, p. 1.
               
            
      
    ---documentbreak--- 
      
         
               EUROPOS KOMISIJA
            Briuselis, 2019 03 01
            COM(2019) 124 final
            PRIEDAS
            prie
            Pasiūlymo dėl Tarybos sprendimo
            dėl pozicijos, kurios Europos Sąjungos vardu turi būti laikomasi Pasaulio muitinių organizacijoje, dėl Suderintos sistemos
            
               
         
         
            
               PRIEDAS 
            
            
               ES turėtų toliau laikytis savo pradinės pozicijos pritarti jungtiniam PSO / PMO pasiūlymui (šis pasiūlymas buvo atmestas) naujoviškus kaitinamo tabako gaminius grupuoti 24.03 pozicijoje su kitais tabako gaminiais ir kaip geriausią variantą nurodyti jų objektyvų apibrėžimą pagal vartojimo būdą, kuris apima kaitinimo procesą
                  1
               .
            
            
               ES primena PSO tabako kontrolės pagrindų konvenciją (ES ir visos valstybės narės yra jos visateisė šalis) ir jos sprendimą FCTC/COP8(22) dėl naujoviškų ir naujai atsirandančių tabako gaminių. ES primena, kad pagal PSO tabako kontrolės pagrindų konvenciją šiuo metu atliekamas darbas, susijęs, inter alia, su naujoviškų tabako gaminių išskiriamų medžiagų pobūdžiu, ir kad šiuos pokyčius gali prireikti nagrinėti vėlesniu etapu, per SS 2027 m. peržiūros ciklą, jeigu atsiras naujų duomenų, kurie bus svarbūs vertinant tokių gaminių objektyvius požymius ir savybes muitinio klasifikavimo tikslais.
            
            
               Tačiau ES turėtų pripažinti, kad per SS 2022 m. peržiūros ciklą atliekamas darbas nukrypo nuo PMO / PSO pasiūlymo. Atsižvelgdama į tai ir tam, kad nebūtų blokuojamas sprendimų priėmimo procesas, ES: 
            
            
               -
                     atsižvelgdama į daugumos SS konvencijos susitariančiųjų šalių nuomonę, gali priimti pakeitimo projektą, kurį parengė PMO SS peržiūros pakomitetis, ir 
            
            
               -
                     turėtų pareikšti savo poziciją dėl dviejų skliausteliuose paliktų formuluočių, dėl kurių turi būti priimtas sprendimas, pasirinkimo: 
            
            
               (1)24 skirsnio nauja 2 pastaba: pritarti pirmajam variantui, suformuluotam taip: „2. 24.04 pozicijai nepriskiriami gaminiai, nurodyti 24.02 ir 24.03 pozicijose.“ Sąjunga neturėtų pritarti tam, kad pirmenybė būtų teikiama naujoviškų tabako gaminių priskyrimui 24.04 pozicijai
                  2
               . Tikslingiau tą poziciją apriboti gaminiais, kurie vienareikšmiškai jai priskiriami, kad tabako gaminius, kurie gali būti priskirti ne tik tai, bet ir kitai 24 skirsnio pozicijai (24.02
                  3
                arba 24.03
                  4
               ), būtų galima priskirti toms kitoms pozicijoms.
            
            
               (2)24 skirsnio nauja 3 pastaba: nepritarti, kad būtų įtrauktas tekstas „nepriklausomai nuo to, ar atsiranda dūmų“. Siekiant atskirti 24.02 (ir 24.03) ir 24.04 pozicijoms priskirtinus gaminius, nuoroda į dūmus gali būti klaidinanti, nes pradinis naujos 24.04 pozicijos sukūrimo tikslas ir paskirtis yra jai priskirti gaminius, kurie rūkomi netradiciniu būdu. 
            
         
         
            
                  
                     (1)
                  
                        Dok. WCO NC2513B1a (priedas).
               
               
                  
                     (2)
                  
                        Naujai 24.04 pozicijai turėtų būti priskiriami „Gaminiai, kuriuose yra tabako, regeneruoto tabako, nikotino arba tabako ar nikotino pakaitalų, skirti įkvėpti  nesudeginant; kiti gaminiai, kuriuose yra nikotino, skirti tam, kad nikotinas patektų į žmogaus kūną“.
               
               
                  
                     (3)
                  
                        24.02 pozicijai priskiriami cigarai, įskaitant cigarus su apipjaustytais galais, cigarilės ir cigaretės su tabaku ar tabako pakaitalais.
               
               
                  
                     (4)
                  
                        24.03 pozicijai priskiriamas kitas perdirbtas tabakas ir perdirbti tabako pakaitalai; „homogenizuotas“ arba „regeneruotas“ tabakas; tabako ekstraktai ir esencijos.